  Туспуктэм: Григорий Фомин Майя Бывальцева 25-тӥ оштолэзе Удмуртиысь Кун Кенешлэн куатетӥ сессияз Камбаркаын но Камбарка ёросын улӥсьёслы Кам выж вылтӥ потыны капчиятонъёс сётӥсь катӵектосэз нырысетӥ лыдӟемен кутӥзы. Компенсаци тупатэм категориысь адямиослы чакламын. Со сярысь улосвыл парламентлэн пресс-службаез ивортӥз. Вераськон мынэ 60 арессэс ортчем воргоронъёс но 55 арессэс ортчем нылкышноос, сӧсыръёс, анай-атайтэк кылем пиналъёс, анай-атай чаклантэк кылем пиналъёс, ужысь ветеранъёс, Быдӟым Атыкай ож аръёсы фронт мышкын ужам муртъёс, пиналъёсын семьяос сярысь. « Льгота эмчилэн ыстэмезъя элькун эмъюртъёсы ветлон понна сётӥське. Камбаркаын но Камбарка ёросын улӥсьёс понна со туж кулэ катӵектос. Кыкетӥ лыдӟонлы ужалом на, со пӧлын Кам выж вылтӥ дун тырыса ортчыку компенсаци басьтыны быгатӥсь категориосъя » Владимир Невоструев, Удмуртиысь Кун Кенешлэн тӧроез Элькун коньдэтын со понна 5,5 миллион манет чаклалозы. Со лыдпус азьвыл аръёсы элькун эмъюртъёсы сётэм направлениосъя лыдъямын – араз шорлыдын 6 сюрс. Выжез потон дун – тросэз 468 манет. Тегъёс: Камбарка Камваменвыж выжъёс КунКенеш Удмуртия  